b'\n_START_ARTICLE_\nKuga\n_START_SECTION_\nOku\xc5\xbeba\n_START_PARAGRAPH_\nV osnovi je kuga bolezen glodavcev, posebej svizcev, vendar so zanjo dovzetne tudi druge vrste, denimo podgane, prerijski psi, veverice in drugi podobni ve\xc4\x8dji glodavci. Ker podgane \xc5\xbeivijo v bli\xc5\xbeini \xc4\x8dloveka, so zanj najpogostej\xc5\xa1i vir oku\xc5\xbebe. Ta se navadno nanj prenese ob piku bolhe, ki je predhodno pila kri oku\xc5\xbeene \xc5\xbeivali. Za vsak izbruh bolezni med ljudmi je najprej potreben njen izbruh med podganami. Ker bolham zmanjkuje gostiteljev, ko ti umirajo za kugo, se spravijo nad ljudi.\n_START_SECTION_\nBolezenski znaki\n_START_PARAGRAPH_\nOku\xc5\xbeba postane o\xc4\x8ditna po dveh dneh do enem tednu. Za\xc4\x8detni simptomi so mrzlica, vro\xc4\x8dina, glavoboli in nastanek bul v dimljah. Te nastanejo zaradi oku\xc5\xbebe bezgavk, ki ote\xc4\x8dejo in postanejo vidne. \xc4\x8ce napredovanja ne zaustavimo, se bolezen raz\xc5\xa1iri na krvni obtok (septi\xc4\x8dna kuga) in kasneje na plju\xc4\x8da (plju\xc4\x8dna kuga). Leta 1894 sta dva bakteriologa Alexandre Yersin in Shibasaburo Kitasato neodvisno eden od drugega izolirala bakterijo odgovorno za tretjo pandemijo v Hong Kongu. Zaradi nekaterih \xc2\xbbzmedenih\xc2\xab\xc2\xa0izjav in nedoslednosti pri Shibasaburo Kitasato  prvenstvo priznavajo Yersinu. Yersin je opazil, da so podgane oku\xc5\xbeene ne le med pandemijo, ampak \xc5\xbee pred njo. To so potrjevala tudi pri\xc4\x8devanja \xc5\xa1tevilnih kitajskih kmetov. Ti so opazili, da mno\xc5\xbei\xc4\x8dnim poginom podgan obi\xc4\x8dajno sledi izbruh kuge._NEWLINE_Pri septi\xc4\x8dni kugi se pojavljajo notranje in podko\xc5\xbene krvavitve, zato se na telesu obolelega pojavijo \xc4\x8drne lise. Od tod prihaja drugo ime za bolezen, \xc4\x8drna smrt. To ime se pogosto pojavlja v povezavi s srednjeve\xc5\xa1kimi epidemijami. V primeru dovolj zgodnjega zdravljenja z antibiotiki, denimo streptomicinom ali gentamicinom, je smrtnost pribli\xc5\xbeno 15\xc2\xa0% (ZDA 1980), brez zdravljenja pa je bolezen ve\xc4\x8dinoma smrtna. \xc4\x8ce bolnik umre, se to pogosto zgodi \xc5\xbee prvi dan, ko opazimo bolezenske znake._NEWLINE_Oku\xc5\xbeba s plju\xc4\x8dno kugo se navadno prena\xc5\xa1a kaplji\xc4\x8dno. Inkubacijska doba je ve\xc4\x8dinoma od dva do \xc5\xa1tiri dni, v\xc4\x8dasih pa simptome glavobola, \xc5\xa1ibkosti in izka\xc5\xa1ljevanja krvi (hemoptiza), ki bolezen o\xc4\x8ditno lo\xc4\x8dijo od ostalih bolezni dihal, opazimo \xc5\xbee prvi dan po oku\xc5\xbebi. Brez zdravljenja po enem do \xc5\xa1estih dneh s 95\xc2\xa0% verjetnostjo nastopi smrt, vendar bolezen lahko u\xc4\x8dinkovito zdravimo z antibiotiki. _NEWLINE_Kuga je \xc5\xbee dolgo potencialno biolo\xc5\xa1ko oro\xc5\xbeje. V srednjeve\xc5\xa1ki Evropi so uporabljali oku\xc5\xbeena trupla za zastrupljevanje sovra\xc5\xbenikovih vodnih zalog. Med drugo svetovno vojno je Japonska gojila veliko \xc5\xa1tevilo oku\xc5\xbeenih bolh, po kon\xc4\x8dani vojni pa sta biolo\xc5\xa1ko oro\xc5\xbeje, osnovano na kugi, razvijali tudi ZDA in Sovjetska zveza. Najhuj\xc5\xa1o gro\xc5\xbenjo predstavljajo v zraku razpr\xc5\xa1eni bacili plju\xc4\x8dne kuge.\n_START_SECTION_\nSodobni primeri\n_START_PARAGRAPH_\nBolezen \xc5\xa1e vedno obstaja med divjimi \xc5\xbeivalmi od Kavkaza prek ju\xc5\xbene in srednje Rusije, Kazahstana, Mongolije in delov Kitajske. Raz\xc5\xa1irjena je tudi v jugozahodni in jugovzhodni Aziji ter ju\xc5\xbeni in vzhodni Afriki. V Severni Ameriki jo najdemo od pacifi\xc5\xa1ke obale do zahodnega Velikega ni\xc5\xbeavja ter od Britanske Kolumbije do Mehike. Ju\xc5\xbena Amerika ima dve obmo\xc4\x8dji s kugo - Ande in Brazilijo. V Evropi in Avstraliji bolezni ni. _NEWLINE_Svetovna zdravstvena organizacija (WHO) letno javi od 1.000 do 3.000 primerov kuge pri ljudeh._NEWLINE_Najbolj znana upodobitev kuge v knji\xc5\xbeevnosti je verjetno Dekameron, ki ga je napisal Giovanni Boccaccio. Zaradi kuge leta 1348 se skupina mladih iz Firenc zate\xc4\x8de na pode\xc5\xbeelje, kjer si kraj\xc5\xa1a \xc4\x8das s pripovedovanjem zgodb. Podobno delo je tudi Maska Rde\xc4\x8de Smrti Edgarja Allana Poeja. Roman Alberta Camusa Kuga govori o epidemiji, ki se dogaja v 20. stoletju v severnoafri\xc5\xa1kem mestu.'